Oikeusministeriö
PL 25, 00023 Valtioneuvosto
	
Oikeusministeriön lausuntopyyntö 5/66/2004, 2.3.2005	
	
LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN VÄLIMIETINNÖSTÄ	
Etelä-Suomen lääninhallituksen poliisiosasto ilmoittaa pyydettynä lausuntonaan seuraavaa.

Työryhmän välimietinnössä esitetään syyttäjälaitoksen organisaation muuttamista kolmen eri vaihtoehdon pohjalta.

Ensimmäisessä vaihtoehdossa lähdetään siitä, että paikallinen syyttäjätoimi järjestettäisiin toimimaan 18 itsenäisenä yksikkönä. Jaotuksena olisivat nykyiset 16 yhteistoiminta-aluetta sekä Helsingin kihlakunnan ja Ahvenanmaan maakunnansyyttäjänvirastot.

Toisessa vaihtoehdossa puolestaan määrättäisiin pienet syyttäjäyksiköt täydelliseen yhteistoimintaan toistensa kanssa tai jonkin suuremman yksikön kanssa. Po. järjestelyjen myötä työryhmä arvioi päästävän noin 30 syyttäjäyksikköön.

Kolmantena vaihtoehtona on esitetty nykyisten yhteistoimintajärjestelyjen kehittämistä siten, että yhteistoiminta-alueen päällikön toimivaltuuksia yhteistoiminta-alueella lisätään. Päällikölle tulisi mm. töiden järjestelyyn ja henkilöstö- sekä muuta hallinnollista päätösvaltaa.

Työryhmä esittää käsityksenään, että paikallinen syyttäjätoimi tulee järjestää valtion paikallishallinnon järjestämisen yleisistä linjauksista riippumatta mietinnössä ehdotetuin tavoin eli yksikkökokoa suurentamalla. Tällä lausumalla työryhmä näyttää sivuuttavan sen seikan, että syyttäjätoimi on osa valtion paikallishallintoa, joka valtaosin on järjestetty yhtenäisvirastomallin mukaisissa kihlakunnanvirastoissa. Valtion paikallishallinnon järjestelyistä päätetään poliittisella tasolla. Tämän hetkisen tiedon mukaan valtiovalta ei tule puuttumaan kihlakuntajärjestelmään ennen vuotta 2008. Valtion paikallishallinnon sektorikohtaisissa kehittämisvaihtoehdoissa tulisi ottaa huomioon em. valtiovallan linjaukset, ettei jatkossa päätettäviltä ratkaisuilta olisi viety pohja pois jo ennakolta.

Vaikkakin työryhmän välimietinnössä painotetaan sitä, ettei muutoksilla ole tarkoitus muuttaa syyttäjälaitoksen kaksiportaisuutta, ei lukija voi välttyä siltä ajatukselta, että vaihtoehdossa kaksi yhteistoiminta-alueen päälliköistä tosiasiassa muodostuisi eräänlainen väliporras valtakunnansyyttäjän ja paikallissyyttäjien välille. Kaksiportaisuutta ei sinänsä tule nähdä itseisarvona, vaan jos toiminnalliset tarpeet sitä edellyttävät, se tulisi myös organisaatiossa virallistaa. Väliportaan tarpeellisuus on luonnollisesti kuitenkin syyttäjälaitoksen sisäisesti ratkaistava asia. Mietinnössä on kuvattu yksityiskohtaisesti muutoksilla tavoitellut toiminnallisen tehokkuuden lisääminen. Selkiyttämistä jää kuitenkin kaipaamaan yhteistoiminta-alueen päällikkönä toimivan syyttäjän asemaan syyttäjälaitoksen johtamisjärjestelmässä.

Keskeisinä perusteina organisaatiomuutoksille työryhmän välimietinnössä on esitetty nykyisten hallinnollisten järjestelyjen selkiyttäminen ja keventäminen, paikallisten syyttäjäyksiköiden resurssien tehokkaammat ja tarkoituksenmukaisemmat käyttömahdollisuudet.

Työryhmän muutoksille esittämät perustelut ovat sinänsä hyväksyttäviä ja yhteisiä myös muiden valtion paikallishallinnon toimintojen kehittämisnäkemysten kanssa. Etelä-Suomen lääninhallituksen poliisiosasto ei halua lähteä arvioimaan, millä edellä mainituista työryhmän esittämistä vaihtoehdoista syyttäjälaitoksen kannalta paras lopputulos olisi saavutettavissa. Lääninhallituksen poliisiosastolle poliisin lääninjohtona on luonnollisesti keskeisen tärkeää se kuinka poliisin ja syyttäjän yhteistyö paikallistasolla jatkossakin turvataan riippumatta siitä, miten syyttäjälaitos on organisoitu.

Välimietinnössä on lausuttu poliisin ja syyttäjän esitutkintayhteistyön tärkeydestä. Mietinnössä todetaan, ettei poliisin ja syyttäjän henkilökohtaiset kontaktit ole välttämättömiä kuin vaativammissa asioissa. Muissa tapauksissa yhteistyö voidaan järjestää myös puhelimitse ja sähköisiä yhteyksiä apuna käyttäen. Mietinnössä on myös todettu, että poliisin esitutkintaa suorittavan henkilöstön paikallinen sijoittuminen on merkittävä kysymys, joka tulee ottaa huomioon arvioitaessa esitutkintayhteistyön edellyttämää syyttäjien paikkakuntakohtaista sijoittelua.

Etelä-Suomen läänin kihlakunnista Haminassa, Loviisassa ja Vihdissä ei tällä hetkellä ole kihlakunnan syyttäjäosaston paikallistoimistoa. Poliisin lääninjohdon ja edellä mainittujen poliisilaitosten johdon kanssa käydyissä keskusteluissa on tullut ilmi selkeä heikennys aikaisempaan poliisin ja syyttäjän yhteistyöhön syyttäjän siirryttyä kihlakunnasta yhteistoiminta-alueen keskuspaikkaan. Tärkeäksi koetut henkilökohtaiset tapaamiset ovat vähentyneet tai vaikeutuneet huomattavasti. Niiden korvaajaksi ei myöskään koeta sähköisin viestimin tai muilla välineillä tapahtuvaa yhteydenpitoa. Poliisin lääninjohto toteaa, että valtakunnallisesti katsoen Etelä-Suomen läänin jokaisessa kihlakunnassa tehdään rikostutkintaa siinä laajuudessa, juttumäärät ja niiden vaativuus huomioiden, että syyttäjä tulisi olla sijoitettuna jokaiseen nykyisen kihlakunnan keskuspaikkaan. Mahdollisilla poliisin yhteistoimintajärjestelyillä tai jatkossa toteutettavilla kihlakuntajakomuutoksilla ei tule olemaan Etelä-Suomen läänissä olennaista vaikutusta poliisin ja syyttäjän yhteistyöverkoston tiheystarpeeseen paikallisella tasolla.

Lääninpoliisijohtaja		Kauko Aaltomaa

Lääninpoliisiylitarkastaja		Heikki Lausmaa

LIITTEET	

JAKELU	

TIEDOKSI